**ВЛАДА НА РЕПУБЛИКА СЕВЕРНА МАКЕДОНИЈА  
МИНИСТЕРСТВО ЗА КУЛТУРА**

Врз основа на член **64 став (1)**од Законот за културата („Службен весник на Република Македонија“  бр. 31/98, 49/03, 82/05, 24/07, 116/10, 47/11, 51/11, 136/12, 23/13, 187/13, 44/14, 61/15, 154/15 , 39/16 И 11/18), Министерството за култура објавува

**КОНКУРС**

**ЗА УЧЕСТВО ВО ФИНАНСИРАЊЕ ПРОЕКТИ НА ПРАВНИ ЛИЦА ОД РЕПУБЛИКА СЕВЕРНА МАКЕДОНИЈА КОИ СЕ ПОДДРЖАНИ ОД ПРОГРАМATA НА КРЕАТИВНА ЕВРОПА (2014-2020) - ПОТПРОГРАМА КУЛТУРА**

I. ОПШТИ ИНФОРМАЦИИ И КАТЕГОРИИ

Министерството за култура ќе учествува во финансирањето проекти на правни лица од Република Северна Македонија вклучени како проектни партнери (носители или коорганизатори) на одобрени проекти од програмата „[Креативна Европа - потпрограма Култура](https://ec.europa.eu/programmes/creative-europe/culture)“,

* Проекти за соработка од помал обем;
* Проекти за соработка од поголем обем;
* Проекти поврзани со Европската година на културното наследство 2018 година;
* Литературни преводи;
* Европски платформи

II. УСЛОВИ ЗА УЧЕСТВО НА КОНКУРСОТ

* Право на учество на Конкурсот имаат правни лица: установи од областа на културата (национални, локални или приватни), здруженија, сојузи, асоцијации, трговски друштва, трговци поединци и слично, регистрирани во Република Северна Македонија за дејности од областа на културата, а кои се проектни партнери, било како носители или како коорганизатори, во проекти кои веќе се одобрени и се во тек во 2019 година од програмата „Креативна Европа - потпрограма Култура“.
* Правните лица, кои биле поддржани од Министерството за култура за реализација на проекти од програмата „Креативна Европа - потпрограма Култура“ во претходниот период, треба да ги имаат исполнето сите обврски во согласност со склучените договори со Министерството за култура.
* Општините, општините во градот Скопје и Градот Скопје немаат право на учество на Конкурсот.

III. КРИТЕРИУМ

* Основен критериум е правните лица од Република Северна Македонија да се проектни партнери (носители или коорганизатори) во одобрени проекти од програмата „Креативна Европа - потпрограма Култура“ .

IV. ПРОЦЕНТ НА УЧЕСТВО НА МИНИСТЕРСТВОТО ЗА КУЛТУРА ВО ФИНАНСИРАЊЕТО НА ПРОЕКТИТЕ

* Министерството за култура ќе учествува во финансирањето на проектните партнери од Република Северна Македонија во висина до 50% од минималното задолжително учество во финансирањето кое треба да се обезбеди од проектниот партнер во согласност условите на конкурсите на Европската комисија - Извршна агенција за образование, аудиовизуелна дејност и култура (ИА) во проектите одобрени во рамките на програмата „Креативна Европа - потпрограма Култура“, односно:
* за Проекти за соработка од помал обем ќе се обезбеди кофинансирање до 20%, односно до половина од одобрениот буџет за кофинансирање кој треба да го обезбеди проектниот партнер од Република Северна Македонија (минималното задолжително кофинансирање за овој вид проекти изнесува 40% );
* за Проекти за соработка од поголем обем ќе се обезбеди кофинансирање до 25%, односно до половина од одобрениот буџет за кофинансирање кој треба да го обезбеди проектниот партнер од Република Северна Македонија  (минималното задолжително кофинансирање за овој вид проекти изнесува 50%);
* за проекти поврзани со Европската година на културното наследство 2018 година ќе се обезбеди кофинансирање до 20%, односно до половина од одобрениот буџет за кофинансирање кој треба да го обезбеди проектниот партнер од Република Северна Македонија (минималното задолжително кофинансирање за овој вид проекти изнесува 40%);
* за Литературни преводи до 25%, односно до половина од одобрениот буџет за кофинансирање кој треба да го обезбеди проектниот партнер од Република Северна Македонија (минималното задолжително кофинансирање за овој вид проекти изнесува 50%);
* за Европски платформи до 10%, односно до половина од одобрениот буџет за кофинансирање кој треба да го обезбеди проектниот партнер од Република Северна Македонија (минималното задолжително кофинансирање за овој вид проекти изнесува 20%).

Доколку проектот е одобрен од страна на Европската комисија - Извршна агенција за образование, аудиовизуелна дејност и култура (ИА), проектниот партнер од Република Северна Македонија има право на финансирање од Министерството за култура на одобрениот проект во висина до дефинираните проценти според категоријата на одобрен проект.

V. НАЧИН НА ПРИЈАВУВАЊЕ

И РОКОВИ ЗА ПОДНЕСУВАЊЕ НА ПРИЈАВИТЕ

* Пријавата, која е составен дел од Конкурсот, е објавена на веб-страницата на Министерството за култура на денот на објавување на овој конкурс.
* Пријавата задолжително се презема од веб-страницата на Министерството за култура [www.kultura.gov.mk](http://www.kultura.gov.mk/) и се пополнува во електронска форма со впишување податоци на означеното место, се потпишува од овластено лице и се доставува во печатена форма во Министерството за култура. За секој проект се пополнува одделна пријава.
* Пријавите се доставуваат до Министерството за култура по пошта (ул. „Ѓуро Ѓаковиќ“ бр. 61, 1000 Скопје), со датум на поштенскиот жиг, или лично во пи­сар­ни­цата на Министерството најдоцна до 16:00 часот во работните денови.
* Нема да бидат разгледувани следниве пријави: доставени по истекот на рокот на Конкурсот, пополнети на несоодветен образец, доставени по електронска пошта, нецелосно пополнети и некомплетни пријави без приложена документација која задолжително се бара. Материјалите доставени со пријавите на Конкурсот не се враќаат.
* Министерството за култура објавува Конкурс за прокетите чии активности се реализираат во 2019 година:

1. Конкурс от за проектите чии активности ќе се реализираат во 2019 г. започнува од 15 март и трае до 15 април 2019 година, (16.00 часот).
2. Рокот за одлучување по пристигнатите пријави и објавување на резултатите е 15 мај 2019 година.

VI. ИЗВЕСТУВАЊЕ ЗА РЕЗУЛТАТИТЕ

* Министерството за култура на својата веб-страница ќе ги објави проектите на проектните партнери од Република Северна Македонија во чие финансирање ќе учествува и Министерството за култура.
* За секој поддржан проект ќе бидат објавени следниве информации: име и краток опис, листа на партнери, период на реализација, вкупен буџет на проектот, годишен буџет на проектниот партнер од Република Северна Македонија во проектот и средства одобрени за тековната година од Министерството за култура за проектниот партнер од Република Северна Македонија.

VII. ДОГОВОР ЗА КОФИНАНСИРАЊЕ

* Со проектните партнери од Република Северна Македонија, Министерството за култура ќе склучи договор за учество во финансирање.

VIII. ДОПОЛНИТЕЛНИ ИНФОРМАЦИИ

Дополнителни информации во врска со Конкурсот може да се добијат во Секторот за европски интеграции на телефонскиот број 02/3207-446/443/433, кај одговорното лице Дејан Котевски.

**МИНИСТЕРСТВО ЗА КУЛТУРА**

ул. Ѓуро Ѓаковиќ бр. 61

1000 Скопје

Република Македонија

www.kultura.gov.mk

Конкурсните документи можат да се пронајдат и сочуваат на следните линкови:

[Конкурс за Креативна Европа - Култура за 2019 година](http://arhiva.kultura.gov.mk/images/stories/Konkurs_za_Kreativna_Evropa-Kultura_za_2018.doc)

[Пријава за Креативна Европа - Култура за 2019 година](http://arhiva.kultura.gov.mk/images/stories/Prijava_za_Kreativna_Evropa-Kultura_za_2018.doc)